CELEX: 62019CN0856
Language: hr
Date: 2019-11-25 00:00:00
Title: predmet C- 856/19: Tužba podnesena 25. studenoga 2019. – Europska komisija protiv Mađarske

20.1.2020   
            
            
               HR
            
            
               Službeni list Europske unije
            
            
               C 19/37
            
         
      Tužba podnesena 25. studenoga 2019. – Europska komisija protiv Mađarske
      (predmet C- 856/19)
      (2020/C 19/39)
      Jezik postupka: mađarski
      
         Stranke
      
      
         Tužitelj: Europska komisija (zastupnici: C. Perrin i A. Sipos, agenti)
      
         Tuženik: Mađarska
      
         Tužbeni zahtjev
      
      Komisija zahtijeva od Suda da:
      
                  —
               
               
                  utvrdi da je Mađarska povrijedila obveze koje ima na temelju članka 10. stavaka 2. i 3. Direktive Vijeća 2011/64/EU od 21. lipnja 2011. o strukturi i stopama trošarine koje se primjenjuju na prerađeni duhan (1) jer je primijenila, nakon isteka prijelaznog razdoblja, odobrenog do 31. prosinca 2017., ukupnu trošarinu manju od 60 % ponderirane prosječne maloprodajne cijene cigareta stavljenih u potrošnju i jer je za 1 000 komada cigareta naplatila trošarinu manju od 115 eura;
               
            
                  —
               
               
                  naloži Mađarskoj snošenje troškova postupka.
               
            
         Tužbeni razlozi i glavni argumenti
      
      U skladu s člankom 10. stavkom 2. Direktive Vijeća 2011/64/EU od 21. lipnja 2011. o strukturi i stopama trošarine koje se primjenjuju na prerađeni duhan, od 1. siječnja 2014. ukupna trošarina na cigarete predstavlja barem 60 % ponderirane prosječne maloprodajne cijene cigareta stavljenih u potrošnju, osim ako trošarina iznosi barem 115 eura za 1 000 komada cigareta. Budući da Mađarska primjenjuje trošarinu nižu od 115 eura za 1 000 komada cigareta, na navedenu državu članicu se primjenjuje obveza da utvrdi trošarinu u iznosu od 60 % ili više ponderirane prosječne cijene.
      Kako bi se taj iznos trošarine dosegnuo, člankom 10. stavkom 2. trećim podstavkom Direktive/2011/64/EU Mađarskoj i još sedam država članica odobreno je prijelazno razdoblje do 31. prosinca 2017. Na temelju članka 10 stavaka 2. i 3. Direktive 2011/64/EU, po isteku navedenog razdoblja, dotične državne članice trebaju dosegnuti naznačene pragove trošarine.
      Komisija smatra da, po isteku prijelaznog razdoblja, Mađarska nije dosegnula pragove trošarina utvrđene člankom 10 stavcima 2. i 3. Direktive 2011/64/EU i da, od 31. prosinca 2017. navedena država članica nastavlja primjenjivati trošarinu u iznosu manjem od pragova utvrđenih tom direktivom.
      
         (1)  Direktiva Vijeća 2011/64/EU od 21. lipnja 2011. o strukturi i stopama trošarine koje se primjenjuju na prerađeni duhan (SL 2011., L 176, str. 24.) (SL, posebno izdanje na hrvatskom jeziku, poglavlje 3, svezak 63., str. 313.).